ROZHODNUTIE KOMISIE
z 15. septembra 2006,
ktorým sa mení a dopĺňa rozhodnutie 2005/393/ES, pokiaľ ide o zakázané zóny v súvislosti s katarálnou horúčkou oviec (modrý jazyk)
[oznámené pod číslom K(2006) 4132]
(Text s významom pre EHP)
(2006/633/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (1), a najmä na jej článok 6 ods. 1 druhý pododsek, článok 8 ods. 2 písm. d) a ods. 3, článok 9 ods. 1 písm. c) a na článok 19 tretí odsek,
keďže:
(1)
V smernici 2000/75/ES sa ustanovujú pravidlá kontroly katarálnej horúčky oviec (modrý jazyk) a opatrenia na boj proti tomuto ochoreniu v Spoločenstve vrátane zriadenia zón ochrany a dozoru a zákazu presunu zvierat z uvedených zón.
(2)
Rozhodnutím Komisie 2005/393/ES z 23. mája 2005 o zónach ochrany a dozoru vo vzťahu ku katarálnej horúčke oviec a podmienkach vzťahujúcich sa na presun z týchto zón alebo cez tieto zóny (2) sa ustanovuje vymedzenie globálnych geografických oblastí, v ktorých majú členské štáty zriadiť zóny ochrany a dozoru („zakázané zóny“) v súvislosti s katarálnou horúčkou oviec.
(3)
Rozhodnutím 2006/591/ES Komisia zmenila a doplnila rozhodnutie 2005/393/ES, pokiaľ ide o vymedzenie zakázaných zón, ktoré boli zriadené po tom, čo príslušné orgány Holandska, Nemecka a Belgicka oznámili výskyt ohnísk katarálnej horúčky oviec.
(4)
Francúzsko a Nemecko informovali 31. augusta a 5. septembra 2006 v uvedenom poradí Komisiu o nových potvrdených prípadoch výskytu katarálnej horúčky oviec. Vzhľadom na tieto nové prípady by sa malo rozhodnutie 2005/393/ES zmeniť a doplniť s cieľom upraviť zakázanú zónu, ktorá zahŕňa postihnutú oblasť.
(5)
Vzhľadom na opatrenia, ktoré prijali dotknuté členské štáty v záujme zabránenia šíreniu ochorenia, by sa mal povoliť presun zvierat náchylných na ochorenie do zóny dozoru pod dohľadom príslušných orgánov.
(6)
Na základe žiadosti príslušného orgánu Holandska sú potrebné malé úpravy vymedzenia zakázanej zóny týkajúcej sa Holandska.
(7)
S cieľom zabrániť ďalšiemu šíreniu ochorenia by sa toto rozhodnutie malo začať uplatňovať bezodkladne.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/393/ES sa mení a dopĺňa takto:
1.
Článok 2 sa nahrádza takto:
„Článok 2
Vymedzenie zakázaných zón
Zakázané zóny sa vymedzujú v rámci globálnych geografických oblastí uvedených pre zóny A, B, C, D, E a F v prílohe I.
Výnimky zo zákazu presunu z uvedených zakázaných zón sa uplatňujú iba v súlade s článkami 3, 4, 5 a 6.
V prípade zakázanej zóny E je presun živých prežúvavcov medzi Španielskom a Portugalskom podmienený povolením príslušných orgánov na základe bilaterálnej dohody.
V prípade zakázanej zóny F sa povoľuje presun živých zvierat druhov náchylných na katarálnu horúčku oviec a ich spermy, vajíčok a embryí v rámci tejto zóny.
V prípade členských štátov, ktoré zriadili zónu dozoru, sa však presun do takej zóny môže uskutočniť len po udelení súhlasu príslušného orgánu miesta určenia. Toto rozhodnutie sa ďalej neuplatňuje na presun spermy, vajíčok a embryí odobratých alebo vyprodukovaných v období do 1. mája 2006.“
2.
Článok 2a sa nahrádza takto:
„Článok 2a
Výnimka zo zákazu presunu v okruhu 20 km
Odchylne od článku 6 ods. 1 písm. c) smernice 2000/75/ES sa zákaz presunu v okruhu 20 km nevzťahuje na tieto zvieratá:
-
zvieratá určené na priamu porážku, pod podmienkou schválenia príslušným veterinárnym orgánom,
-
zvieratá určené do chovu v rámci okruhu 20 km,
-
zvieratá určené do chovu nachádzajúceho sa v zakázanej zóne, pod podmienkou schválenia príslušnými veterinárnymi orgánmi miesta pôvodu a miesta určenia, ktoré zahŕňa aspoň podmienky ochrany zvierat pred vektormi, a na základe nimi stanovených veterinárnych podmienok.“
3.
Príloha I sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie sa uplatňuje odo dňa nasledujúceho po dni jeho uverejnenia v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 15. septembra 2006